FI Euroopan unionin virallinen lehti CE 84/587

(2004/C 84 E/0663)

KIRJALLINEN KYSYMYS E-0424/04

esittäjä(t): Ilda Figueiredo (GUE/NGL) komissiolle

(17. helmikuuta 2004)

Aihe: Koripajua käyttävän käsiteollisuuden puolustaminen Madeiran autonomisella alueella

Koripajua käyttävä käsiteollisuus on perinteistä toimintaa Madeiran autonomisella alueella, ja se on Atlantin valtameressä sijaitsevien Madeiran ja Porto Santon saarten perinteinen talouden ala ja osa kansankulttuuria.

Koripajun tuotantoon ja jalostukseen liittyvällä toiminnalla, jonka taloudellinen merkitys joillakin alueen paikkakunnilla on huomattava, ylläpidetään satoja työpaikkoja, joista useat perheet ovat riippuvaisia. Kolmansien, etenkin Aasian maiden harjoittaman kilpailun takia kyseinen ala on syvässä kriisissä, ja jos perusteellisia muutoksia ei tapahdu, se on vaarassa kadota. Tämän myötä kansa, joka asettui yli viisisataa vuotta sitten asumaan näille saarille, kadottaa osan kulttuuristaan.

Yhteisön syrjäisimpiin alueisiin kuuluvalle alueelle ominaista toimintaa puolustavat toimenpiteet ovat tähän asti olleet riittämättömiä. Tähän asti alalla toteutetut koripajun tuotantoa, jalostusta ja kaupan pitoa koskevat toimenpiteet eivät ole olleet riittävän tehokkaita. Tarvitaan erityisiä tukitoimia, jotka ovat aikaisempaa laajempia ja joilla edistetään koripajun viljely- ja käsittelytekniikoiden uudistamista. Myös valmistettavia tuotteita, markkinointia ja niiden myynninedistämistoimia koskevaa tutkimusta olisi edistettävä.

Tämän vuoksi kysyn komissiolta seuraavaa: Millä nykyisten ohjelmien mukaisilla toimenpiteillä voidaan harkita tuettavan kyseistä alueellista käsiteollisuuden alaa, ja mitä mahdollisuuksia tällä alalla on saada käsityötuotteille myönnettäviä EU:n tukia, joilla alan toimintaa voidaan jatkaa ja uudistaa?

Franz Fischienti komission puolesta antama vastaus

(13. huhtikuuta 2004)

Komissio on arvoisan parlamentin jäsenen kanssa samaa mieltä siitä, että perinteinen käsiteollisuus, madeiralainen koripajua käyttävä käsiteollisuus mukaan luettuna, on merkittävää sekä talous- että kulttuurielämän kannalta katsottuna.

Komissio on tietoinen myös tarpeesta lisätä käsiteollisuustuotteiden laadun arvostusta ja on siksi toteuttanut tutkimuksen, jonka tarkoituksena on selvittää Euroopan taideammatteja. Tutkimukseen sisältyy muun muassa tuotteiden myynninedistämisstrategioiden toteuttamista koskevia suosituksia, jotka vaihtelevat käsiteollisuuden taitotiedon ja osaamisen tallentamiseen ja siirtämiseen tähtäävistä toimista aina sähköisen kaupankäynnin avulla kansallisille ja kansainvälisille markkinoille laajentumista helpottaviin toimiin.

Tutkimuksen loppuraportti on saatavilla Internet-sivustolla: (http://europa.eu.int/comm/enterprise/entrepre-neurship/craft/craft-studies/rarecrafts.htm).

Tästä syystä Madeiraa koskevassa toimenpideohjelmassa (Popram III) toimessa 2.3. ”Kilpailukyky ja taloudellinen tehokkuus” on useita erilaisia toimenpiteitä, joilla pyritään käsiteollisuuden suojelemiseen ja kehittämiseen. Arvoisaa parlamentin jäsentä pyydetään kiinnittämään huomiota nimenomaan toimenpideohjelman täydennyksessä mainittuun toimeen 2.3.2. ”Yritysympäristön dynaaminen kehittäminen”, jonka avulla pyritään rahoittamaan tiettyjen alueellisten käsiteollisuustuotteiden, kuten tekstiilitaideteosten, koruompelu- ja koritöiden arvostusta parantavia hankkeita.

Näiden käsiteollisuustuotteiden arvostusta parantavien toimien lisäksi pajun viljelyyn sovelletaan POSEI-erityisohjelman puitteissa tiettyjä erityistoimenpiteitä tiettyjä maataloustuotteita koskevista erityistoimenpiteistä Azorien ja Madeiran hyväksi 28 päivänä kesäkuuta 2001 annetun neuvoston asetuksen (EY) N:o 1453/2001 (1) mukaisesti.

Komissio on rahoittanut tutkimuksen nimeltä ”Tukea alueelliselle käsiteollisuudelle”, jossa tutkitaan mahdollisuuksia tukea ja elvyttää käsiteollisuutta. Tämän jälkeen on kehitetty ”Alueellisen käsiteollisuuden rakenteiden uudistaminen” -niminen ohjelmaluonnos, jonka avulla pyritään toteuttamaan uusia tekstiilitaide-, koruompelu- ja korityöalaa dynamisoivia ja kehittäviä toimia.

Komissio rahoittaa myös Euro—Välimeri II -kulttuuriperintöohjelmaan kuuluvaa Prodecom-hanketta. Hankkeella pyritään tuomaan esiin Euroopan ja Välimeren alueen taide- ja käsityökulttuuriperintöä ottamalla käyttöön Produit culturel de développement -merkki, jonka on tarkoitus helpottaa käsi-työtuotannon laadun ja omaperäisyyden tunnustamista. Perimmäisenä tavoitteena on helpottaa käsityötuotteiden kaupan pitämistä Euroopassa ja koko maailmassa. Hanketta koordinoi Chambre des Beaux Arts de Méditerranée (2).

Myös erityistä tukijärjestelmää ollaan valmistelemassa. Järjestelmällä on tarkoitus tukea käsiteollisuus-tuotteiden myynninedistämistä ja markkinoille saattamista koskevia toimia.

Komissio aikoo jatkaa asian tutkimista. Se aloittaa valmistelut eurooppalaisten pienyritysten tuottamien tyypillisten tuotteiden — muiden kuin maataloustuotteiden — arvostuksen parantamista ja myynninedistämistä helpottavan yhteisön välineen toteutettavuuden arvioimiseksi. Näihin tyypillisiin tuotteisiin kuuluvat myös syrjäisten alueiden perinteiset tuotteet, jotka ovat olennainen osa eurooppalaista kulttuuriperintöä ja jotka taloudellisesta näkökulmasta katsottuna ovat korvaamattoman arvokkaita paikallisille tuottajille (joista suurin osa on pien- ja mikroyrityksiä) ja yhteisöille.

Euroopan sosiaalirahasto (ESR) rahoittaa Popram III -ohjelmaa kolmannen yhteisön tukikehyksen (YTK III) puitteissa (ajanjaksolla 2000—2006) 99 075 446 eurolla (toimi 1.5. Ammattitaidot ja sosiaalinen yhdenvertaisuus). Madeiralla toteutettavilla yhteisön toimilla pyritään parantamaan väestön ammattitaitoa, edistämään työllisyyttä ja työllistettävyyttä sekä parantamaan yhtäläisiä mahdollisuuksia ja yhteiskuntaan osallistumista. Käytännössä tämä tarkoittaa sitä, että tukea osoitetaan muun muassa sekä koulujärjestelmän puitteissa että sen ulkopuolella olevien nuorten ammattitaidon vahvistamiseen, työelämässä toimivien henkilöiden koulutukseen, työttömien uudelleen koulutukseen tai uudelleen työllistämisen, sekä paikallisiin työllisyyttä kehittäviin hankkeisiin.

Koripajua (portugaliksi ”virne”) käyttävälle käsiteollisuudelle myönnetty yhteisön tuki liittyy yleisiin Madeiran itsehallintoalueen inhimillisten voimavarojen kehittämistoimiin. Kansallisten viranomaisten tehtävänä on määritellä eri toimialoja koskevat politiikat. Vaikka Euroopan sosiaalirahaston rahoittamat toimet ovat kaikille suunnattuja, kansalliset viranomaiset ovat asettaneet tiettyjä valintakriteerejä Popram III -ohjelmasta rahoitettaville toimille. Etusijalle asetetaan alalla toimivien rakennemuutosvaiheessa olevien yritysten esittämät koulutussuunnitelmahankkeet sekä toimeen 1.5.3. ”Työntekijöiden koulutus” liittyvät ehdotukset.

(1) EYVL L 198, 21.7.2001.

(2) 59, rue Cambronne, 75015 Paris, France, sähköposti: (ch.beaux.arts@wanadoo.fr).